Geliefde Lieb Bester sterf | Maroela Media
Geliefde Lieb Bester sterf
Lieb Bester is Woensdagoggend oorlede. Hy was 72. (Foto: kykNET/Facebook)
Die geliefde veteraanakteur Lieb Bester is Woensdagoggend in die ouderdom van 72 dood.
Bester het die afgelope ruk met swak gesondheid gesukkel en is vroeër vandeesmaand weer in 'n hospitaal opgeneem nadat hy 'n terugslag beleef het.
Ds. André Bester sê sy jonger broer is omstreeks halfses vanoggend oorlede. "Hy het rustig gegaan.
"Hy was die afgelope twee weke so ontsettend dankbaar vir alles en het aanhou sê hoe dankbaar hy is vir die lewe wat hy gehad het en dat die Here goed is vir hom," sê Bester.
"Ek glo nie hy het gedink hy gaan sterf nie; hy het net hierdie ontsettende dankbaarheid gehad vir die dokters en die hospitaal en die mense. Hy het aanhou sê hoeveel engele daar op aarde is."
André sê hy het rustigheid oor sy broer se dood. Lieb was sedert hul pa se dood jare gelede vir hom soos 'n pa en hy het die afgelope paar jaar by André en sy gesin gewoon.
"Ons twee was baie na aan mekaar. Vir my was hy nie die akteur nie, hy was net my broer. Ons het gewoond geraak om hom met mense te deel en hy was só lief vir mense. Hy het 'n ongelooflike hart gehad," vertel André.
André sê hulle het nie Lieb se skielike dood verwag nie.
"Ons verstaan dat lewe en dood in God se hande is en die Here bepaal ons geboorte- en sterfdag. Lieb het ook daarmee groot vrede gehad. Ek is dankbaar dat hy verlos is van moontlike lyding en pyn. En saam met die hartseer, het ek regtig die wonderlikste vrede in my hart: Ek weet hy is waar hy graag wil wees, by die Here.
"Hy laat 'n groot leemte. Ons het wonderlike herinneringe. 'n Lewe se herinneringe."
Lieb was veral bekend vir sy rol as "prof. Fritz" in die sepie Villa Rosa en is benoem in die kategorie sepie-akteur van die jaar in die Tempo-toekennings 'n paar jaar gelede. Hy het ook gespeel in Agter elke man en Spoorloos, en was 'n veldaanbieder vir die TV-program Met 'n huppel in die stap. Lieb het daarbenewens in verskeie rolprente gespeel.
Lieb kon boonop onder meer 'n konsertina, trekklavier en kitaar aan die brand speel.
Tientalle boodskappe van medelye het reeds ingestroom en hy is uit velerlei oorde as "legende" bestempel.
Die Kaapse Affodille, 'n vroueorkes, sê Lieb was 'n inspirasie. "Dit is 'n groot terugslag vir die vermaaklikheidsbedryf. 'n Legende vir ewig. U bydrae sal voorwaar onthou en gemis word."
Begrafnisreëlings sal later bekend gemaak word.
In die nuus Lieb Bester
Byna 500 begrafnisse per week in Kaapstad
so tragies wat n besonderse mens.
Ai Rus saggies dis 'n groot verlies
nee!!, r.i.v Lieb.
Nog n grote het geval.Jy was n legende in die vermaaklikheids bedryf Lieb.Jy gaan virseker gemis word.Sterkte aan sy familie,julle is in ons gebede..